ΓΡΑΠΤΗ ΕΡΩΤΗΣΗ E-1009/96 υποβολή: Francisco Lucas Pires (PPE) προς την Επιτροπή (26 Απριλίου 1996)

Θέμα: Συνέχεια της απόφασης Bosman

Εν συνεχεία της αποφάσεως του Δικαστηρίου των Ευρωπαϊκών Κοινοτήτων σχετικά με την υπόθεση Bosman, προτίθεται η Επιτροπή να αναλάβει κάποια πρωτοβουλία όσον αφορά την νομοθετική ρύθμιση του τομέα που ρύθμισε η προαναφερθείσα απόφαση ή να καταλήξει σε κάποια σχετική συμφωνία με τις αντιπροσωπευτικές αρχές του ποδοσφαίρου για να διευκολυνθούν ειδικότερα οι επενδύσεις των συλλόγων στην επαγγελματική κατάρτιση των αθλητών;

Απάντηση του κ. Van Miert εξ ονόματος της Επιτροπής (28 Μαΐου 1996)

Μετά την απόφαση Bosman του ΕυρωπαΪκού Δικαστηρίου στις 15 Δεκεμβρίου 1995, η Επιτροπή έδειξε, επανειλημμένα, ότι είναι αποφασισμένη να τηρήσει, με τα μέσα που διαθέτει, τις αρχές που απορρέουν από την απόφαση αυτή. Έτσι, απηύθυνε επίσημη προειδοποίηση, τον Ιανουάριο του 1996, στη Διεθνή Ομοσπονδία Ποδοσφαιρικών Ενώσεων (ΦΙΦΑ) και στην Ένωση Ευρωπαϊκών Ποδοσφαιρικών Ομοσπονδιών (ΟΥΕΦΑ) σχετικά με τη διαδικασία παράβασης βάσει του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον Ευρωπαϊκό Οικονομικό Χώρο (ΕΟΧ) σχετικά με τους κανονισμούς των δύο αυτών οργανισμών που καταδικάστηκαν από το Δικαστήριο βάσει του άρθρου 48 της συνθήκης ΕΚ.

Η ΦΙΦΑ και η ΟΥΕΦΑ απάντησαν στην προειδοποιητική επιστολή επιβεβαιώνοντας ότι, για να τηρήσουν την απόφαση Bosman, δεν θα ισχύει πλέον το σύστημα διεθνών μετεγγραφών για τους παίκτες που, μετά τη λήξη της σύμβασής τους, αλλάζουν ποδοσφαιρική ομάδα (σε διαφορετικές χώρες) στο εσωτερικό του ΕΟΧ. Σε ό,τι αφορά τον περιορισμό του αριθμού των ξένων παικτών, η ΟΥΕΦΑ επιβεβαίωσε επίσης ότι η εκτελεστική της επιτροπή αποφάσισε, στις 19 Φεβρουαρίου 1996, να καταργήσει ρητά και με άμεση ισχύ τις ρήτρες εθνικότητας που ίσχυαν για τις διοργανώσεις της ΟΥΕΦΑ μεταξύ ομάδων. Η ΦΙΦΑ και η ΟΥΕΦΑ ανακοίνωσαν επίσης τη δημιουργία ομάδων εργασίας που θα μελετήσουν εναλλακτικές λύσεις για το διεθνές σύστημα μετεγγραφών. Δεδομένης της συνολικά θετικής αυτής στάσης της ΟΥΕΦΑ και της ΦΙΦΑ, δεν τίθεται θέμα για την Επιτροπή να κινήσει διαδικασία με στόχο την απόσυρση της ασυλίας επιβολής προστίμων που απολαύουν η ΦΙΦΑ και η ΟΥΕΦΑ λόγω της κοινοποίησης των κανόνων για τις μετεγγραφές που παρουσίασαν στην Επιτροπή τον Ιούλιο του 1995.

Η Επιτροπή, μετά την απόφαση Bosman, εξεδήλωσε προς όλους τους ενδιαφερόμενους αθλητικούς οργανισμούς, περιλαμβανομένων και αυτών των παικτών, τη διαθεσιμότητά της για να συζητήσει και να βρει εναλλακτικές λύσεις για το διεθνές σύστημα μετεγγραφών. Ένα τέτοιο εναλλακτικό σύστημα θα πρέπει να τηρεί την αρχή της αναλογικότητας και να αποτελεί συνεπώς απαραίτητο μέσο για την επίτευξη των στόχων που συνίστανται στη διασφάλιση της διατήρησης της ισορροπίας μεταξύ των ομάδων, διατηρώντας κάποια ισότητα ευκαιριών και την αβεβαιότητα των αποτελεσμάτων, καθώς και στην ενθάρρυνση της πρόσληψης και της κατάρτισης νέων παικτών (σημείο 106 της απόφασης). Μία από τις βιώσιμες εναλλακτικές λύσεις, που πρότεινε ο εισαγγελέας στα συμπεράσματά του θα συνίστατο στη δημιουργία ενός συστήματος αλληλεγγύης μεταξύ ομάδων που να βασίζεται στη διανομή ενός μέρους των εσόδων.

Η Επιτροπή ελπίζει ότι η στενή συνεργασία με τους οργανισμούς αυτούς θα οδηγήσει την ΟΥΕΦΑ και τη ΦΙΦΑ να της κοινοποιήσουν ένα εναλλακτικό σύστημα το οποίο, όντας συμβιβάσιμο με τους άλλους κανόνες της συνθήκης και ιδιαίτερα το άρθρο 48, θα μπορεί να εξαιρεθεί βάσει του άρθρου 85 παράγραφος 3.